|  |  |
| --- | --- |
| ΕΡΓΑΣΤΗΡΙΑΚΟ ΚΕΝΤΡΟ ΦΥΣΙΚΩΝ ΕΠΙΣΤΗΜΩΝ ΗΛΙΟΥΠΟΛΗΣΠληροφορίες: Λάζος ΠαναγιώτηςΤηλ.: 2109950144e-mail: mail@ekfe-ilioup.att.sch.gr |  |

**Τοπικός Μαθητικός Διαγωνισμός Πειραμάτων**

 Το Εργαστηριακό Κέντρο Φυσικών Επιστημών (Ε.Κ.Φ.Ε.) Ηλιούπολης σε συνεργασία με την Πανελλήνια Ένωση Υπευθύνων Εργαστηριακών Κέντρων Φυσικών Επιστημών (ΠΑΝ.Ε.Κ.Φ.Ε.), διοργανώνει Τοπικό Μαθητικό Διαγωνισμό Πειραμάτων. Ο διαγωνισμός θα διεξαχθεί το Σάββατο 9 Δεκεμβρίου 2023 από 09:00 έως 13:30 στο Ε.Κ.Φ.Ε. Ηλιούπολης και στα εργαστήρια του 5ου ΓΕ.Λ. Ηλιούπολης, Βουλιαγμένης 525 & Παπαναστασίου (πλησίον στάση ΜΕΤΡΟ Αλίμου). Στον διαγωνισμό μπορούν να συμμετέχουν τριμελείς ομάδες μαθητών και μαθητριών της Α’ και Β’ Λυκείου των σχολείων ευθύνης του ΕΚΦΕ Ηλιούπολης. Οι μαθητές/τριες που θα απαρτίσουν τις ομάδες πρέπει να έχουν γεννηθεί όχι νωρίτερα από την 1/1/2007.

Τα σχολεία που ενδιαφέρονται να συμμετάσχουν, παρακαλούνται να δηλώσουν την πρόθεσή τους συμπληρώνοντας την επισυναπτόμενη δήλωση και να την αποστείλουν με email στο Ε.Κ.Φ.Ε. Ηλιούπολης μέχρι την Παρασκευή 1-12-2023. Κάθε σχολείο μπορεί να στείλει στον διαγωνισμό μία τριμελή ομάδα μαθητών.

Συνημμένα σας αποστέλλουμε τον κατάλογο οργάνων και πειραματικών διατάξεων με τα οποία πρέπει να είναι εξοικειωμένοι οι μαθητές, που θα διαγωνιστούν, ενώ στο παράρτημα που ακολουθεί μπορείτε να δείτε αναλυτικά τους όρους διεξαγωγής και τις προϋποθέσεις συμμετοχής.

Παρακαλούμε οι Διευθυντές/ντριες των Σχολικών Μονάδων να ενημερώσουν ενυπόγραφα τους εκπαιδευτικούς κλάδου ΠΕ04.

**Παράρτημα**

Όροι διεξαγωγής - προϋποθέσεις συμμετοχής

1. Κάθε σχολείο εκπροσωπείται από μία τριμελή ομάδα.

2. Η συμμετοχή των μαθητών/τριών στο διαγωνισμό είναι προαιρετική και απαιτείται η σύμφωνη γνώμη των γονέων/κηδεμόνων για τη συμμετοχή τους. Η ΠΑΝ.Ε.Κ.Φ.Ε. και το Ε.Κ.Φ.Ε. Ηλιούπολης αναλαμβάνουν τη διαδικασία υλοποίησης του διαγωνισμού και τη διασφάλιση των προσωπικών δεδομένων των διαγωνιζομένων μαθητών/τριών.

3. Οι συμμετέχουσες ομάδες πρέπει να συνοδεύονται υποχρεωτικά από συναδέλφους εκπαιδευτικούς. Οι συνοδοί είναι στη διάθεση της οργανωτικής επιτροπής, ώστε να υπάρχει η δυνατότητα να χρησιμοποιηθούν ως επιτηρητές.

4. Για να υλοποιηθεί ο τοπικός διαγωνισμός είναι απαραίτητη η συμμετοχή τουλάχιστον τριών ομάδων, η κάθε μία εκ των οποίων να προέρχεται από διαφορετικό σχολείο.

5. Οι διακριθέντες θα έχουν τη δυνατότητα να συμμετέχουν στον Πανελλήνιο Διαγωνισμό για την Ολυμπιάδα Φυσικών Επιστημών (EOES 2024) που διοργανώνει η ΠΑΝΕΚΦΕ, με την προϋπόθεση ότι η σχετική έγκριση θα αποσταλεί στα σχολεία εντός του 2023. Αν οι συμμετέχουσες κύριες ομάδες ανά Ε.Κ.Φ.Ε. είναι μέχρι εννέα, τότε προκρίνεται μία για συμμετοχή στον Πανελλήνιο διαγωνισμό. Από δέκα έως και δεκαοκτώ προκρίνονται δύο κ.ο.κ.

6. Ο υπεύθυνος Ε.Κ.Φ.Ε., στην περιοχή ευθύνης του οποίου βρίσκονται τα σχολεία που εκδήλωσαν ενδιαφέρον να συμμετάσχουν στο διαγωνισμό, ορίζει Τοπική Επιστημονική Επιτροπή για τη διεξαγωγή του τοπικού διαγωνισμού. Η επιτροπή αυτή, σε συνεργασία με την Κεντρική Επιστημονική και Οργανωτική Επιτροπή της ΠΑΝ.Ε.Κ.Φ.Ε., διοργανώνει τον τοπικό διαγωνισμό.

7. Κάθε τριμελής ομάδα μαθητών θα διαγωνιστεί σε τρία εργαστηριακά θέματα: ένα στη Φυσική, ένα στη Χημεία και ένα στη Βιολογία ή σε συνδυασμό αυτών. Τα θέματα θα είναι στα πρότυπα των προτεινόμενων εργαστηριακών ασκήσεων Φυσικής, Χημείας και Βιολογίας Γυμνασίου και Λυκείου που ανακοινώνονται κάθε σχολικό έτος από το Υπουργείο Παιδείας. Στην ιστοσελίδα της ΠΑΝ.Ε.Κ.Φ.Ε. (panekfe.gr) είναι αναρτημένα τα θέματα των Τοπικών, Πανελληνίων και Ευρωπαϊκών Ολυμπιάδων περασμένων ετών.

8. Τα όργανα και οι διατάξεις που θεωρούνται γνωστές και θα πρέπει να είναι εξοικειωμένοι οι μαθητές έχουν καθοριστεί από την Επιστημονική Επιτροπή του Τοπικού Διαγωνισμού και αποστέλλονται συνημμένα.

9. Επισημαίνεται ότι:

I. Δεν θα προκύψουν έσοδα για την ΠΑΝ.Ε.Κ.Φ.Ε. ή για άλλον, από τη διοργάνωση του διαγωνισμού και από τα υποβληθέντα έργα (με εμπορία ή διαφήμιση κ.λπ.) και ότι η χρήση των έργων (γραπτές απαντήσεις στα ερωτήματα του διαγωνισμού) θα γίνει μόνο για εκπαιδευτικούς σκοπούς.

II. Θα υπάρχει φωτογραφικό υλικό το οποίο θα χρησιμοποιηθεί με ευθύνη των Ε.Κ.Φ.Ε. και της ΠΑΝ.Ε.Κ.Φ.Ε. αποκλειστικά για λόγους γνωστοποίησης της εκδήλωσης.

III. Οι κηδεμόνες των μαθητών που παίρνουν μέρος στο διαγωνισμό θα πρέπει να δηλώσουν υπεύθυνα τη συγκατάθεσή τους για συμμετοχή των μαθητών στη διαδικασία αλλά και στην τυχόν εμφάνισή τους στο σχετικό φωτογραφικό υλικό (επισυνάπτεται υπόδειγμα).

Επισυνάπτονται

Ι. Δήλωση γονέα-κηδεμόνα

ΙΙ. Δήλωση συμμετοχής σχολικών ομάδων

ΙΙΙ. Όργανα και διατάξεις που θα πρέπει οι μαθήτριες/μαθητές να γνωρίζουν.